**A faktoring piac 2019-ben Európában nőtt a legerőteljesebben**

A világ faktoring piaci változásai 2019-ben is igazolták a faktoring gazdasági folyamatokhoz igazodó rugalmas működését, sőt, sok országban várakozáson felüli növekedést értek el. Ez a megállapítás különösen helytálló Európában, ahogy az a nemrég megjelent „World Factoring Yearbook 2020” című kiadványban áll. A 2020 Faktoring Évkönyvben szereplő 39 ország 64 százaléka faktoring piacának növekedéséről számolt be. A növekedés a legjelentősebb színtere Európa, Ázsia és Dél-Amerika volt. Európában például az évkönyvben szerepeltetett 20 ország 70 százaléka számolt be faktoring forgalmának növekedéséről.

Európában szembeötlő, többnyire kétszámjegyű volt a forgalomnövekedés. A 20 európai ország közül 11-en 10 százalékos vagy annál is magasabb növekedés jelentettek. Öt országban a bővülés meghaladta a 15 százalékot. Csak hat európai ország, az Egyesült Királyság, Svájc, Dánia, Románia, Horvátország és Törökország számolt be piacának stagnálásáról vagy csökkenéséről.

A dinamikus növekedést produkálók között több kiterjedt faktoring piaccal rendelkező fejlett ország szerepel. A spanyol piac például 166,39 milliárd euróról 185,56 milliárdra nőtt 2019-ben, ez 11,52 százalékos bővülés; a francia forgalombővülés 9,1 százalékos 320,40 milliárd euróról 349,70 milliárd euróra; Németország 13,9 százalékos növekedést jelentett, 244 milliárd euróról 275,60 milliárdra; a holland forgalom pedig 13,8 százalékkal 98,60 milliárdról 112,15 milliárd euróra nőtt

A legdinamikusabban a kelet-európai piac bővült. Oroszországban a faktoring forgalom 26 százalékkal 42,34 milliárd euróról 53,28 milliárd euróra nőtt. A lengyel piac 17,1 százalékkal bővült 56,74 milliárd euróról 66,14 milliárdra, míg Szerbia 782 millióról 988 millió euróra 26,41 százalékkal növelte faktoring forgalmát. A magyar faktoring piac egyike volt a legdinamikusabbaknak. A faktorált követelések összege 6,91 milliárd euróról 8,55 milliárd euróra nőtt, amely 23,7 százalékos emelkedést jelent.

Az európai piacbővülés mögött elsősorban felső-középvállalatok körében megnövekedett ügyfélszám, valamint a nagyvállalatok faktoring szolgáltatások iránt megélénkült igénye áll.

Az ázsiai eredmények vegyes képet mutatnak, de a legtöbb ország itt is egészséges fejlődésről adott számot. A világ legnagyobb faktoring piacán, Kínában a csökkenő ütemű GDP növekedés és az USA/Kína kereskedelmi feszültség miatt 2019-ben a növekedés stagnált, de India és Taiwan faktoring piaca 10 százalék fölött nőtt. A térségben kiemelendő Vietnam export faktoring forgalmának ugrásszerű bővülése.

Dél-Amerikában Kolumbia, Peru és Chile 10 százalék fölötti növekedést ért el, míg a térségben legnagyobb piaccal rendelkező Brazília faktoring forgalma stagnált.

A világ országaiban lebonyolított faktoring forgalom összesen 2.9 billió eurót tett ki. Ez 5,4 százalékkal volt magasabb a 2018. évinél. Az eredmény azért is figyelemre méltó, mert nemzetközi geopolitikai feszültségek közepette, az előző két év növekedésének folytatódásaként sikerült elérni. A faktoring ágazatot érő kihívások 2020-ban tovább erősödnek, különösen a kereskedelmi háború éleződésével és a teljes világgazdaságot megrendítő a COVID-19 járvány megjelenésével. A kiszámíthatatlanabbá vált gazdálkodási körülmények közepette a gazdaság szereplői számára felértékelődnek a faktoring által nyújtott szolgáltatások, különösen azok kereskedelmi kockázatokat mérséklő és a likviditásra gyakorolt pozitív hatása.

A „World Factoring Yearbook 2020” kiadványt a BCR Publishing jelentette meg, és elérhető a honlapjukon.

A Magyar Faktoring Szövetség összefoglalója